Mens Shahzad Rana og Microsoft fryder seg over at Office Open XML anbefales av Standard Norge, er motstanderne i harnisk over fredagens avgjørelse.

LES OGSÅ: Microsoft vinner - Norge anbefaler OOXML

Teknologidirektør Håkon Wium Lie i Opera Software, som i en rekke år har jobbet med internett og standarder, er svært opprørt.

- Dette er en skandale! Jeg er sjokkert, jeg finner ikke ord. 21 medlemmer av komiteen sier nei, mens Microsoft klarer å trumfe gjennom sitt syn. Det er uforståelig, raser Wium Lie.

Møtet på fredag begynte først med en samlet komite i Standard Norge, som deretter ble redusert til nøkkelpersoner i organisasjonen samt fem representanter som var med til ISO-møtet i Geneve i slutten av februar. Til slutt ble også disse unnskyldt, og tre personer fra Standard Norge fattet en avgjørelse.

- Ikke skikket

- De som tok avgjørelsen til slutt er ikke de som vet mest om dette. De er ikke skikket til å ta slike avgjørelser, og har ikke nødvendigvis Norges interesser for øye. De representerer ikke den norske komiteen, sier Wium Lie.

Han får støtte fra komiteleder Steve Pepper, som også stiller seg helt uforstående til avgjørelsen.

- Jeg er dypt sjokkert over at Standard Norge har valgt å se bort i fra det store flertallet i komiteen. Det er byråkratene som har sagt ja, ikke Norge som har sagt ja. Dette er en stor seier for Microsoft, og et stort tap for resten av verden, sier Pepper.

Ifølge Pepper var det til slutt kun to som var for OOXML som ISO-standard, Microsoft og deres partner Statoilhydro.

Prosessen bør undersøkes

- Hvis flertallet i komiteen var mot OOXML, hvorfor tror du da at Standard Norge sa ja?

- De har blitt utsatt for et enormt press fra en aktør i markedet som rår over store midler, og de har sannsynligvis også vært mer opptatt av sine egne interesser som standardiseringsorganisasjon enn av forbrukernes interesser, sier Pepper.

Han understreker at det er en fordel for en organisasjon å ha ansvaret for en stor og viktig standard som OOXML med sine 8000 siders spesifikasjon er.

Håkon Wium Lie mener at ISO-godkjenningen ikke vil være verdt mye om den blir vedtatt, og sår tvil om den prosessen som har ført opp til Norges avgjørelse.

- Noen bør gå inn og vurdere Standard Norge og prosessen når de kan ta slike hårreisende avgjørelser, sier Wium Lie.

Han avviser også Shahzad Ranas argumenter om at den uenigheten som komiteen hadde, var basert på syntaktiske elementer i spesifikasjonen.

- Det var ikke syntaktisk i det hele tatt, det som ble tatt opp var kjernen av problemet. De norske kommentarene på funksjonalitet er ikke blitt fulgt, sier Wium Lie som hevder at dokumentformatet er noe kun Microsoft har evne til å implementere, fordi det er så omfattende.

Tøff avgjørelse

Bjørnhild Sæterøy er leder prosjektet med OOXML i Standard Norge. Hun mener prosessen har vært slik den skal.

- Det var en svært vanskelig avgjørelse fordi det var så sterk motstand mot OOXML, og vi fikk ikke konsensus på om våre kommentarer var tatt hensyn til eller ikke, sier Sæterøy.

Hun innrømmer at det er viktig for ISO og Standard Norge å ha grep om et så stort og viktig format som Open XML er.

- Vi tok denne avgjørelsen fordi vi ønsker å være med på å utvikle denne standarden videre. Det gir oss en mulighet til å påvirke det som skjer. Vi forventet oss reaksjoner.

- Wium Lie og Pepper mener dere i Standard Norge har sett bort fra flertallets mening?

- Det må de gjerne mene. Ut over det har jeg ingen kommentarer, sier Sæterøy.

Mistet respekten

Pepper har jobbet frivillig med standardiseringsarbeid i 13 år, men etter dagens avgjørelse og måten den ble gjort på, har han mistet respekten for Standard Norge, og det kan ikke utelukkes at han trekker seg fra arbeidet.

- Jeg er drevet av en prinsipiell holdning til åpne standarder, og hvis det nå er markedskrefter som overtar ISO-arbeidet så blir det noe helt annet. Jeg må sove litt på dette, sier en oppgitt Steve Pepper.